               IL-KUMMISSJONI EWROPEA
            Brussell, 25.9.2019
            COM(2019) 423 final
            2019/0199(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fil-Kumitat Amministrattiv tal-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-Deċiżjoni li tistabbilixxi l-pożizzjoni li trid tittieħed f’isem l-Unjoni fil-Kumitat Amministrattiv stabbilit mill-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri (“il-Konvenzjoni fuq l-Armonizzazzjoni”) b’rabta mal-adozzjoni prevista ta’ emendi għall-Artikolu 7 tal-Anness 8 tal-Konvenzjoni fuq l-Armonizzazzjoni fir-rigward tal-frekwenza tal-mekkaniżmu ta’ rappurtar.

               2.Kuntest tal-proposta

               2.1.Il-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri

               Il-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri (“il-Konvenzjoni fuq l-Armonizzazzjoni”) għandha l-għan li tiffaċilita, u b’hekk tiżviluppa, il-kummerċ internazzjonali permezz tal-armonizzazzjoni (fejn tkun xierqa) tad-diversi kontrolli fil-fruntieri li jiġu applikati għaċ-ċaqliq tal-merkanzija. Il-Konvenzjoni fuq l-Armonizzazzjoni, iffirmata f’Ġinevra fil-21 ta’ Ottubru 1982, ġiet approvata f’isem il-Komunità permezz tar-Regolament tal-Kunsill (KEE) Nru 1262/84 tal-10 ta’ April 1984
                  1
                li daħal fis-seħħ fit-12 ta’ Settembru 1987. Attwalment, il-Konvenzjoni għandha 58 Parti Kontraenti, inkluż l-Unjoni Ewropea u l-Istati Membri tagħha.

               2.2.Il-Kumitat Amministrattiv

               Il-Kumitat Amministrattiv jaġixxi fil-qafas tal-Konvenzjoni fuq l-Armonizzazzjoni. Ir-rwol tiegħu huwa li jikkunsidra u jadotta emendi għall-Konvenzjoni fuq l-Armonizzazzjoni. Issir votazzjoni rigward il-proposti u kull Stat, li huwa Parti Kontraenti u li jkun irrappreżentat f’sessjoni tal-Kumitat Amministrattiv, għandu vot wieħed.

               L-Unjoni għandha kompetenza esklużiva fil-qasam tad-dwana rregolata mill-Konvenzjoni fuq l-Armonizzazzjoni. L-Unjoni, bħala organizzazzjoni ekonomika reġjonali, fil-każ ta’ votazzjoni għandu jkollha numru ta’ voti biss daqs it-total ta’ voti allokati lill-Istati Membri tagħha li huma wkoll Partijiet Kontraenti għall-Konvenzjoni. Peress li l-Istati Membri kollha tal-UE huma Partijiet Kontraenti għall-Konvenzjoni, l-Unjoni għandha 28 vot.

               L-emendi għall-Konvenzjoni fuq l-Armonizzazzjoni jiġu adottati b’maġġoranza ta’ żewġ terzi tal-membri preżenti u li jivvutaw. Sabiex tittieħed deċiżjoni, huwa meħtieġ kworum ta’ mhux inqas minn terz tal-Istati li huma Partijiet.

               2.3.L-att previst tal-Kumitat Amministrattiv

               Fit-tnax-il sessjoni tiegħu, il-Kumitat Amministrattiv x’aktarx jieħu deċiżjoni dwar l-adozzjoni tal-emendi proposti għall-Konvenzjoni fuq l-Armonizzazzjoni (“l-att previst”).

               Il-fini tal-att previst huwa li jnaqqas il-frekwenza tal-mekkaniżmu ta’ rappurtar dwar il-progress li jkun sar biex jittejbu l-proċeduri tal-qsim tal-fruntieri għat-trasport internazzjonali bit-triq. Attwalment, kull Parti Kontraenti għall-Konvenzjoni hija mitluba timla u tibgħat lis-segretarjat tan-NU/KEE, abbozz ta’ kwestjonarju dwar l-implimentazzjoni tal-Anness 8 tal-Konvenzjoni (il-pubblikazzjoni ta’ dispożizzjonijiet legali, l-infrastruttura, l-applikazzjoni, eċċ.). L-att previst se jbiddel l-iskeda ta’ żmien għar-rappurtar minn sentejn għal ħames snin, li jfisser li se jħalli biżżejjed żmien biex jinkiseb riżultat interessanti.

               L-att previst se jsir vinkolanti għall-Partijiet f’konformità mal-Artikolu 22 tal-Konvenzjoni fuq l-Armonizzazzjoni. L-Artikolu 22 jikkonċerna l-emendi proposti għall-Konvenzjoni u jistipula: “Kwalunkwe emenda proposta kkomunikata skont il-paragrafu preċedenti għandha tidħol fis-seħħ fir-rigward tal-Partijiet Kontraenti kollha tliet xhur wara l-iskadenza ta’ perjodu ta’ 12-il xahar wara d-data tal-komunikazzjoni tal-emenda proposta, matul liema perjodu l-ebda oġġezzjoni għall-emenda proposta ma tkun ġiet komunikata lis-Segretarju Ġenerali tan-Nazzjonijiet Uniti minn Stat li huwa Parti Kontraenti jew minn organizzazzjoni għall-integrazzjoni ekonomika reġjonali, li hi stess tkun Parti Kontraenti, li mbagħad taġixxi skont il-kondizzjonijiet speċifikati fl-Artikolu 16(2) ta’ din il-Konvenzjoni.”

               3.Il-pożizzjoni li trid tittieħed f’isem l-Unjoni

               L-Unjoni tikkondividi l-objettiv ta’ approċċ raġonevoli għall-frekwenza tal-mekkaniżmu ta’ rappurtar dwar il-progress li jkun sar biex jittejbu l-proċeduri tal-qsim tal-fruntieri għat-trasport internazzjonali bit-triq. Attwalment, l-istħarriġ globali jseħħ kull sentejn, li jfisser li kull sentejn kull Parti Kontraenti (inkluż l-Unjoni Ewropea) ikollha tirrapporta dwar il-progress li jkun sar. Il-frekwenza attwali tal-mekkaniżmu ta’ rappurtar hija piż għall-Partijiet Kontraenti minħabba li l-kwestjonarju ħafna drabi jkun jirrikjedi koordinazzjoni interministerjali bejn l-awtoritajiet doganali u tat-trasport fil-livell nazzjonali. Barra minn hekk, kif ġie diskuss u kkoordinat fil-Grupp ta’ Esperti Doganali għat-TIR mal-Istati Membri, huwa mistenni li l-istħarriġ iwassal għal riżultati simili meta jitwettaq kull ħames snin.

               Għalhekk, qed jiġi propost li l-Unjoni tappoġġa l-proposta għal emenda tal-Artikolu 7 tal-Anness 8 tal-Konvenzjoni fuq l-Armonizzazzjoni, li għandha l-għan li testendi l-frekwenza tal-mekkaniżmu ta’ rappurtar minn sentejn għal ħames snin.

               Ikun xieraq li tiġi stabbilita l-pożizzjoni li trid tittieħed f’isem l-Unjoni fil-Kumitat Amministrattiv, peress li l-emendi se jkunu vinkolanti għall-Unjoni.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi Deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               L-Artikolu 218(9) tat-TFUE japplika irrispettivament jekk l-Unjoni tkunx membru tal-korp jew tkunx Parti għall-ftehim
                  2
               .

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  3
               .

               4.1.2.Applikazzjoni għal dan il-każ

               Il-Kumitat Amministrattiv huwa korp stabbilit permezz ta’ ftehim, jiġifieri l-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri.

               L-att li l-Kumitat Amministrattiv mitlub jadotta jikkostitwixxi att b’effetti legali. L-att previst se jkun vinkolanti skont id-dritt internazzjonali f’konformità mal-Artikolu 22 tal-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri.

               L-att previst ma jissupplimentax jew ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-Deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed Deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-Deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma relatati mal-politika doganali u mal-politika tal-kummerċ barrani.

               Għalhekk, il-bażi ġuridika sostantiva tad-Deċiżjoni proposta hija l-Artikolu 207 tat-TFUE.

               4.3.Konklużjoni

               Il-bażi ġuridika tad-Deċiżjoni proposta jenħtieġ li tkun l-Artikolu 207 flimkien mal-Artikolu 218(9) tat-TFUE.

               5.Pubblikazzjoni tal-att previst

               Peress li l-att tal-Kumitat Amministrattiv se jemenda l-Anness 8 tal-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri, jixraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2019/0199 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fil-Kumitat Amministrattiv tal-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207 flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri (“il-Konvenzjoni”), tal-1982, ġiet approvata permezz tar-Regolament tal-Kunsill (KEE) Nru 1262/84
                  4
               .

               (2)Skont l-Artikolu 22 tal-Konvenzjoni, il-Kumitat Amministrattiv jista’ jadotta emendi b’maġġoranza ta’ żewġ terzi tal-Partijiet Kontraenti preżenti u li jivvutaw.

               (3)Il-Kumitat Amministrattiv, fit-tnax-il sessjoni tiegħu, irid jadotta emenda għall-Artikolu 7 tal-Anness 8.

               (4)Ikun xieraq li tiġi stabbilita l-pożizzjoni li trid tittieħed f’isem l-Unjoni fil-Kumitat Amministrattiv, peress li l-emendi għall-Konvenzjoni se jkunu vinkolanti għall-Unjoni.

               (5)L-Unjoni tappoġġa l-Artikolu 7 il-ġdid tal-Anness 8 tal-Konvenzjoni fuq l-Armonizzazzjoni peress li bis-saħħa tat-tnaqqis tal-frekwenza tal-mekkaniżmu ta’ rappurtar dwar il-progress li jkun sar biex jittejbu l-proċeduri tal-qsim tal-fruntieri għat-trasport internazzjonali bit-triq, l-Istati Membri jkollhom inqas formalitajiet amministrattivi.

               (6)Għalhekk, il-pożizzjoni li trid tiġi adottata f’isem l-Unjoni fil-Kumitat Amministrattiv tal-Konvenzjoni jenħtieġ li tkun ibbażata fuq l-abbozz ta’ emendi mehmuż ma’ din id-Deċiżjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fit-tnax-il sessjoni jew f’sessjoni sussegwenti tal-Kumitat Amministrattiv għandha tkun ta’ appoġġ għall-abbozz ta’ emendi mehmuż ma’ din id-Deċiżjoni.

               Artikolu 2

               Bidliet editorjali fl-abbozz ta’ emendi msemmi fl-Artikolu 1 jistgħu jiġu miftiehma mir-rappreżentant tal-Unjoni fil-Kumitat Amministrattiv.

               Artikolu 3

               Din id-Deċiżjoni għandha tidħol fis-seħħ fid-data tal-adozzjoni tagħha.

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 126, 12.5.1984, p. 1-2.

                     (2)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, il-Kawża C-399/12, ECLI:EU:C:2014:2258, il-paragrafu 64.

                     (3)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, il-Kawża C-399/12, ECLI:EU:C:2014:2258, il-paragrafi 61 sa 64.

                     (4)

                        ĠU L 126, 12.05.1984, p. 1.

    ---documentbreak---

               IL-KUMMISSJONI EWROPEA
            Brussell, 25.9.2019
            COM(2019) 423 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fil-Kumitat Amministrattiv tal-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri

               ANNESS

               Emenda għall-Konvenzjoni Internazzjonali fuq l-Armonizzazzjoni ta’ Kontrolli tal-Merkanzija fuq il-Fruntieri

               L-Artikolu 7 tal-Anness 8

               Minflok sentejn issostitwixxi b’ħames snin


               IL-KUMMISSJONI EWROPEA
            Brussell, 1.10.2019
            COM(2019) 440 final
            2019/0206(NLE)
            Proposta għal
            DEĊIŻJONI TAL-KUNSILL
            dwar l-iffirmar tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS), f’isem l-Unjoni Ewropea u l-Istati Membri tagħha, bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea

               MEMORANDUM TA’ SPJEGAZZJONI

               1.KUNTEST TAL-PROPOSTA

               Il-proposta mehmuża hija l-istrument legali għall-iffirmar ta’ Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea.

               Skont l-Atti tal-Adeżjoni tar-Repubblika tal-Bulgarija, tar-Rumanija u tar-Repubblika tal-Kroazja, dawn it-tliet Stati Membri għandhom jaderixxu mal-ftehimiet internazzjonali li l-Unjoni Ewropea u l-Istati Membri tagħha jkunu ffirmaw jew ikunu kkonkludew permezz ta’ protokoll għal dawk il-ftehimiet.

               Fit-23 ta’ Ottubru 2006 u fl-14 ta’ Settembru 2012, il-Kunsill awtorizza lill-Kummissjoni tiftaħ in-negozjati mal-pajjiżi terzi kkonċernati dwar il-protokolli rilevanti għall-adeżjoni tar-Repubblika tal-Bulgarija, tar-Rumanija u tar-Repubblika tal-Kroazja rispettivament.

               Il-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna ġie ffirmat fl-1 ta’ Diċembru 2005 u daħal fis-seħħ fl-1 ta’ Diċembru 2013 (“il-Ftehim”).

               In-negozjati mal-Ukrajna ntemmu b’suċċess permezz ta’ skambju ta’ noti verbali.

               Il-Kummissjoni tqis li n-negozjati kellhom eżitu sodisfaċenti u qed tipproponi lill-Kunsill jiffirma l-Protokoll f’isem l-Unjoni Ewropea u l-Istati Membri tagħha. Wara li l-Protokoll jiġi ffirmat, jenħtieġ li l-Kunsill jikkonkludih f’isem l-Unjoni Ewropea u l-Istati Membri tagħha.

               2.ELEMENTI ĠURIDIĊI TAL-PROPOSTA

               Bil-Protokoll propost, ir-Repubblika tal-Bulgarija, ir-Rumanija u r-Repubblika tal-Kroazja jsiru partijiet kontraenti tal-Ftehim u l-UE tintrabat li tipprovdi verżjoni awtentika tal-Ftehim bil-Bulgaru, bir-Rumen u bil-Kroat.

               Il-Kummissjoni tipproponi lill-Kunsill jawtorizza l-iffirmar ta’ Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) f’isem l-Unjoni Ewropea u l-Istati Membri tagħha, bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea.

               Wara l-iffirmar tal-Protokoll, il-Kunsill se jqis proposta oħra dwar il-konklużjoni tal-Protokoll fiż-żmien xieraq.

               2019/0206 (NLE)

               Proposta għal

               DEĊIŻJONI TAL-KUNSILL

               dwar l-iffirmar tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS), f’isem l-Unjoni Ewropea u l-Istati Membri tagħha, bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 172 tiegħu, flimkien mal-Artikolu 218(5) tiegħu,

               Wara li kkunsidra l-Atti tal-Adeżjoni tar-Repubblika tal-Bulgarija, tar-Rumanija u tar-Repubblika tal-Kroazja, u b’mod partikolari l-Artikolu 6(2) tagħhom,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha, minn naħa, u l-Ukrajna, min-naħa l-oħra (“il-Ftehim”), ġie ffirmat fl-1 ta’ Diċembru 2005 u daħal fis-seħħ fl-1 ta’ Diċembru 2013.

               (2)Il-Bulgarija u r-Rumanija saru Stati Membri tal-Unjoni fl-1 ta’ Jannar 2007 u l-Kroazja fl-1 ta’ Lulju 2013.

               (3)Skont l-Artikolu 6(2) tal-Atti tal-Adeżjoni tal-Bulgarija, tal-Kroazja u tar-Rumanija rispettivament, irid jintlaħaq qbil dwar l-adeżjoni għall-Ftehim permezz ta’ protokoll għal dak il-Ftehim. Skont l-Artikolu 6(2) tal-Att tal-Adeżjoni, trid tapplika proċedura ssimplifikata għal tali adeżjoni, li permezz tagħha jiġi konkluż protokoll mill-Kunsill, li jaġixxi unanimament f'isem l-Istati Membri, u mill-pajjiżi terzi kkonċernati.

               (4)Fit-23 ta’ Ottubru 2006 u fl-14 ta’ Settembru 2012, il-Kunsill awtorizza lill-Kummissjoni tiftaħ in-negozjati mal-pajjiżi terzi kkonċernati sabiex tikkonkludi protokolli għall-ftehimiet internazzjonali li l-Unjoni u l-Istati Membri tagħha jkunu kkonkludew.

               (5)Permezz ta’ skambju ta’ noti verbali, il-Kummissjoni kkonkludiet b’suċċess in-negozjati mal-Ukrajna dwar il-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea (“il-Protokoll”).

               (6)Għalhekk, il-Protokoll jenħtieġ li jiġi ffirmat f’isem l-Unjoni Ewropea u l-Istati Membri tagħha, soġġett għall-konklużjoni tiegħu f’data aktar tard.

               ADOTTA DIN ID-DEĊIŻJONI:

               Artikolu 1

               L-iffirmar tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija, b’dan huwa approvat f’isem l-Unjoni u l-Istati Membri tagħha.

               Artikolu 2

               Is-Segretarjat Ġenerali tal-Kunsill għandu jistabbilixxi l-istrument tas-setgħat sħaħ għall-iffirmar tal-Protokoll f’isem l-Unjoni u l-Istati Membri tagħha, soġġett għall-konklużjoni tiegħu, għall-persuna jew għall-persuni indikati min-negozjatur tal-Ftehim.

               Artikolu 3

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

    ---documentbreak---

               IL-KUMMISSJONI EWROPEA
            Brussell, 1.10.2019
            COM(2019) 440 final
            ANNESS
            tal-
            Proposta għalDEĊIŻJONI TAL-KUNSILL
            dwar l-iffirmar tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS), f’isem l-Unjoni Ewropea u l-Istati Membri tagħha, bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea

               PROTOKOLL

               GĦALL-FTEHIM TA’ KOOPERAZZJONI

               DWAR SISTEMA ĊIVILI GLOBALI TA’ NAVIGAZZJONI BIS-SATELLITA (GNSS)

               BEJN IL-KOMUNITÀ EWROPEA U L-ISTATI MEMBRI TAGĦHA

               U L-UKRAJNA

               SABIEX TITQIES L-ADEŻJONI TAR-REPUBBLIKA TAL-BULGARIJA, TAR-REPUBBLIKA TAL-KROAZJA U TAR-RUMANIJA MAL-UNJONI EWROPEA

               L-UNJONI EWROPEA,

               kif ukoll

               IR-RENJU TAL-BELĠJU,

               IR-REPUBBLIKA TAL-BULGARIJA,

               IR-REPUBBLIKA ĊEKA,

               IR-RENJU TAD-DANIMARKA,

               IR-REPUBBLIKA FEDERALI TAL-ĠERMANJA,

               IR-REPUBBLIKA TAL-ESTONJA,

               L-IRLANDA,

               IR-REPUBBLIKA ELLENIKA,

               IR-RENJU TA’ SPANJA,

               IR-REPUBBLIKA FRANĊIŻA,

               IR-REPUBBLIKA TAL-KROAZJA,

               IR-REPUBBLIKA TALJANA,

               IR-REPUBBLIKA TA’ ĊIPRU,

               IR-REPUBBLIKA TAL-LATVJA,

               IR-REPUBBLIKA TAL-LITWANJA,

               IL-GRAN DUKAT TAL-LUSSEMBURGU,

               L-UNGERIJA,

               IR-REPUBBLIKA TA’ MALTA,

               IR-RENJU TAN-NETHERLANDS,

               IR-REPUBBLIKA TAL-AWSTRIJA,

               IR-REPUBBLIKA TAL-POLONJA,

               IR-REPUBBLIKA PORTUGIŻA,

               IR-RUMANIJA,

               IR-REPUBBLIKA TAS-SLOVENJA,

               IR-REPUBBLIKA SLOVAKKA,

               IR-REPUBBLIKA TAL-FINLANDJA,

               IR-RENJU TAL-IŻVEZJA,

               R-RENJU UNIT TAL-GRAN BRITTANJA U L-IRLANDA TA’ FUQ,

               minn hawn ’il quddiem imsejħin “l-Istati Membri”,

               minn naħa, u

               L-UKRAJNA,

               min-naħa l-oħra,

               FILWAQT LI JFAKKRU l-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna (minn hawn ’il quddiem imsejjaħ “il-Ftehim”), li ġie ffirmat fl-1 ta’ Diċembru 2005 u li daħal fis-seħħ fl-1 ta’ Diċembru 2013 u, b’mod partikolari, l-Artikolu 17(3) tiegħu;

               FILWAQT LI JIKKUNSIDRAW l-adeżjoni tar-Repubblika tal-Bulgarija u tar-Rumanija mal-Unjoni Ewropea fl-1 ta’ Jannar 2007 u l-adeżjoni tar-Repubblika tal-Kroazja mal-Unjoni Ewropea fl-1 ta’ Lulju 2013;

               XEWQANA li r-Repubblika tal-Bulgarija, ir-Repubblika tal-Kroazja u r-Rumanija jaderixxu

               għall-Ftehim;

               FILWAQT LI JQISU l-Artikolu 6(2) tal-Att dwar il-kundizzjonijiet tal-adeżjoni tar-Repubblika tal-Bulgarija u tar-Rumanija, l-Artikolu 6(2) tal-Att dwar il-kundizzjonijiet tal-adeżjoni tar-Repubblika tal-Kroazja u l-aġġustamenti għat-trattati li fuqhom tissejjes l-Unjoni Ewropea, irid jintlaħaq qbil dwar l-adeżjoni ta’ dawn l-Istati għall-Ftehim permezz tal-konklużjoni ta’ protokoll għal dak il-Ftehim,

               FTEHMU KIF ĠEJ:

               ARTIKOLU 1

               Ir-Repubblika tal-Bulgarija, ir-Repubblika tal-Kroazja u r-Rumanija għandhom ikunu Partijiet għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna u għandhom jadottaw u jieħdu nota, rispettivament, tat-test tal-Ftehim hekk kif għamlu l-Istati Membri l-oħrajn.

               ARTIKOLU 2

               Dan il-Protokoll għandu jifforma parti integrali mill-Ftehim.

               ARTIKOLU 3

               It-testi tal-Ftehim bil-Bulgaru, bil-Kroat u bir-Rumen huma mehmużin ma’ dan il-Protokoll.

               ARTIKOLU 4

               Dan il-Protokoll għandu jidħol fis-seħħ fl-ewwel jum tax-xahar wara d-data li fiha l-Partijiet ikunu għarrfu lid-Depożitarju tal-Ftehim, permezz ta’ noti diplomatiċi, li jkunu lestew il-proċeduri ġuridiċi interni rispettivi tagħhom għad-dħul fis-seħħ ta’ dan il-Protokoll.

               B’SINJAL TA’ XHIEDA TA’ DAN, il-firmatarji ta’ hawn taħt, awtorizzati li jagħmlu dan, iffirmaw dan il-Protokoll.

               MAGĦMUL f’żewġ kopji fi xxxx, f’dan il-jum xx ta’ mm tas-sena elfejn u zz, bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Iżvediż, bil-Kroat, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan, bl-Ungeriż, u bl-Ukren, u kull test huwa ugwalment awtentiku.

                        GĦALL-UNJONI EWROPEA U GĦALL-ISTATI MEMBRI

                        GĦALL-UKRAJNA


               IL-KUMMISSJONI EWROPEA
            Brussell, 1.10.2019
            COM(2019) 441 final
            ANNESS
            tal-
            Proposta għalDEĊIŻJONI TAL-KUNSILL
            dwar il-konklużjoni tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS), f’isem l-Unjoni Ewropea u l-Istati Membri tagħha, bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea

               PROTOKOLL

               GĦALL-FTEHIM TA’ KOOPERAZZJONI

               DWAR SISTEMA ĊIVILI GLOBALI TA’ NAVIGAZZJONI BIS-SATELLITA (GNSS)

               BEJN IL-KOMUNITÀ EWROPEA U L-ISTATI MEMBRI TAGĦHA

               U L-UKRAJNA

               SABIEX TITQIES L-ADEŻJONI TAR-REPUBBLIKA TAL-BULGARIJA, TAR-REPUBBLIKA TAL-KROAZJA U TAR-RUMANIJA GĦALL-UNJONI EWROPEA

               L-UNJONI EWROPEA,

               kif ukoll

               IR-RENJU TAL-BELĠJU,

               IR-REPUBBLIKA TAL-BULGARIJA,

               IR-REPUBBLIKA ĊEKA,

               IR-RENJU TAD-DANIMARKA,

               IR-REPUBBLIKA FEDERALI TAL-ĠERMANJA,

               IR-REPUBBLIKA TAL-ESTONJA,

               L-IRLANDA,

               IR-REPUBBLIKA ELLENIKA,

               IR-RENJU TA’ SPANJA,

               IR-REPUBBLIKA FRANĊIŻA,

               IR-REPUBBLIKA TAL-KROAZJA,

               IR-REPUBBLIKA TALJANA,

               IR-REPUBBLIKA TA’ ĊIPRU,

               IR-REPUBBLIKA TAL-LATVJA,

               IR-REPUBBLIKA TAL-LITWANJA,

               IL-GRAN DUKAT TAL-LUSSEMBURGU,

               L-UNGERIJA,

               IR-REPUBBLIKA TA’ MALTA,

               IR-RENJU TAL-PAJJIŻI L-BAXXI,

               IR-REPUBBLIKA TAL-AWSTRIJA,

               IR-REPUBBLIKA TAL-POLONJA,

               IR-REPUBBLIKA PORTUGIŻA,

               IR-RUMANIJA,

               IR-REPUBBLIKA TAS-SLOVENJA,

               IR-REPUBBLIKA SLOVAKKA,

               IR-REPUBBLIKA TAL-FINLANDJA,

               IR-RENJU TAL-IŻVEZJA,

               IR-RENJU UNIT TAL-GRAN BRITTANJA U L-IRLANDA TA’ FUQ

               minn hawn ’il quddiem imsejħa l-“Istati Membri”,

               minn naħa waħda, u

               L-UKRAJNA,

               min-naħa l-oħra,

               FILWAQT LI JFAKKRU l-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna (minn hawn ’il quddiem imsejjaħ “il-Ftehim”), li ġie ffirmat fl-1 ta’ Diċembru 2005 u li daħal fis-seħħ fl-1 ta’ Diċembru 2013 u, b’mod partikolari, fl-Artikolu 17(3) tiegħu;

               WARA LI KKUNSIDRAW l-adeżjoni tar-Repubblika tal-Bulgarija u tar-Rumanija għall-Unjoni Ewropea fl-1 ta’ Jannar 2007 u l-adeżjoni tar-Repubblika tal-Kroazja għall-Unjoni Ewropea fl-1 ta’ Lulju 2013;

               XEWQANA li r-Repubblika tal-Bulgarija, ir-Repubblika tal-Kroazja u r-Rumanija jaderixxu

               għall-Ftehim;

               FILWAQT LI JQISU l-Artikolu 6(2) tal-Att dwar il-kundizzjonijiet tal-adeżjoni tar-Repubblika tal-Bulgarija u tar-Rumanija, l-Artikolu 6(2) tal-Att dwar il-kundizzjonijiet tal-adeżjoni tar-Repubblika tal-Kroazja u l-aġġustamenti għat-trattati li fuqhom tissejjes l-Unjoni Ewropea, l-adeżjoni ta’ dawk l-Istati għall-Ftehim irid jintlaħaq qbil dwarha permezz tal-konklużjoni ta’ protokoll għal dak il-Ftehim,

               QABLU KIF ĠEJ:

               ARTIKOLU 1

               Ir-Repubblika tal-Bulgarija, ir-Repubblika tal-Kroazja u r-Rumanija għandhom ikunu Partijiet tal-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna u għandhom jadottaw u jieħdu nota, rispettivament, tat-test tal-Ftehim hekk kif għamlu l-Istati Membri l-oħrajn.

               ARTIKOLU 2

               Dan il-Protokoll jifforma parti integrali mill-Ftehim.

               ARTIKOLU 3

               It-testi tal-Ftehim bil-Bulgaru, bil-Kroat u bir-Rumen huma mehmużin ma’ dan il-Protokoll.

               ARTIKOLU 4

               Dan il-Protokoll għandu jidħol fis-seħħ fl-ewwel jum tax-xahar wara d-data li fiha l-Partijiet ikunu għarrfu lid-Depożitarju tal-Ftehim, permezz ta’ noti diplomatiċi, li jkunu lestew il-proċeduri legali interni rispettivi tagħhom għad-dħul fis-seħħ ta’ dan il-Protokoll.

               B’SINJAL TA’ XHIEDA TA’ DAN, is-sottoskritti, awtorizzati kif għandu jkun, iffirmaw dan il-Protokoll.

               MAGĦMUL f’żewġ kopji fi xxxx, f’dan il-jum xx ta’ mm tas-sena elfejn u zz, bil-Bulgaru, biċ-Ċek, bid-Daniż, bl-Estonjan, bil-Finlandiż, bil-Franċiż, bil-Ġermaniż, bil-Grieg, bl-Ingliż, bl-Ispanjol, bl-Iżvediż, bil-Kroat, bil-Latvjan, bil-Litwan, bil-Malti, bl-Olandiż, bil-Pollakk, bil-Portugiż, bir-Rumen, bis-Slovakk, bis-Sloven, bit-Taljan, bl-Ungeriż, u bl-Ukren, u kull test huwa ugwalment awtentiku.

                        GĦALL-UNJONI EWROPEA U L-ISTATI MEMBRI

                        GĦALL-UKRAJNA

    ---documentbreak---

               IL-KUMMISSJONI EWROPEA
            Brussell, 1.10.2019
            COM(2019) 441 final
            2019/0207(NLE)
            Proposta għal
            DEĊIŻJONI TAL-KUNSILL
            dwar il-konklużjoni tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS), f’isem l-Unjoni Ewropea u l-Istati Membri tagħha, bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea

               MEMORANDUM TA’ SPJEGAZZJONI

               1.KUNTEST TAL-PROPOSTA

               Il-proposta mehmuża hija l-istrument legali għall-iffirmar ta’ Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija għall-Unjoni Ewropea.

               Skont l-Atti tal-Adeżjoni tar-Repubblika tal-Bulgarija, tar-Rumanija u tar-Repubblika tal-Kroazja, dawn it-tliet Stati Membri għandhom jaderixxu għall-ftehimiet internazzjonali li l-Unjoni Ewropea u l-Istati Membri tagħha jkunu ffirmaw jew ikunu kkonkludew permezz ta’ protokoll għal dawk il-ftehimiet.

               Il-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna ġie ffirmat fl-1 ta’ Diċembru 2005 u daħal fis-seħħ fl-1 ta’ Diċembru 2013 (“il-Ftehim”).

               Wara d-Deċiżjoni tal-Kunsill ta’ [...] biex jiġi ffirmat Protokoll dwar il-Ftehim li jqis l-Adeżjoni tar-Repubblika tal-Bulgarija, tar-Rumanija u tar-Repubblika tal-Kroazja fl-Unjoni Ewropea, il-Protokoll ġie ffirmat bir-rappreżentattiv tal-Ukrajna fi [...].

               Bil-Protokoll propost, ir-Repubblika tal-Bulgarija, ir-Rumanija u r-Repubblika tal-Kroazja jsiru partijiet kontraenti tal-Ftehim u l-UE tintrabat li tipprovdi verżjoni awtentika tal-Ftehim bil-Bulgaru, bil-Kroat u bir-Rumen.

               2.ELEMENTI ĠURIDIĊI TAL-PROPOSTA

               Wara l-iffirmar tal-Protokoll, il-Kummissjoni qed tipproponi lill-Kunsill jawtorizza l-konklużjoni ta’ Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) f’isem l-Unjoni Ewropea u l-Istati Membri tagħha, bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija għall-Unjoni Ewropea.

               2019/0207 (NLE)

               Proposta għal

               DEĊIŻJONI TAL-KUNSILL

               dwar il-konklużjoni tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS), f’isem l-Unjoni Ewropea u l-Istati Membri tagħha, bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija mal-Unjoni Ewropea

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 172 tiegħu, flimkien mal-Artikolu 218(6)(a)  tiegħu,

               Wara li kkunsidra l-Atti tal-Adeżjoni tar-Repubblika tal-Bulgarija u tar-Rumanija u tar-Repubblika tal-Kroazja, u b’mod partikolari l-Artikolu 6(2) tagħhom,

               Wara li kkunsidra l-proposta tal-Kummissjoni Ewropea,

               Wara li kkunsidra l-kunsens tal-Parlament Ewropew.

               Billi:

               (1)Il-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha, minn naħa, u l-Ukrajna, min-naħa l-oħra (“il-Ftehim”), ġie ffirmat fl-1 ta’ Diċembru 2005 u daħal fis-seħħ fl-1 ta’ Diċembru 2013.

               (2)Il-Bulgarija u r-Rumanija saru Stati Membri tal-Unjoni fl-1 ta’ Jannar 2007 u l-Kroazja fl-1 ta’ Lulju 2013.

               (3)Skont l-Artikolu 6(2) tal-Atti tal-Adeżjoni tal-Bulgarija, tal-Kroazja u tar-Rumanija rispettivament, irid jintlaħaq qbil dwar l-adeżjoni għall-Ftehim permezz ta’ protokoll għal dak il-Ftehim.  Skont l-Artikolu 6(2) tal-Att tal-Adeżjoni, trid tapplika proċedura ssimplifikata għal tali adeżjoni, li permezz tagħha jiġi konkluż protokoll mill-Kunsill li jaġixxi unanimament f'isem l-Istati Membri, u mill-pajjiżi terzi kkonċernati.

               (4)Fit-23 ta’ Ottubru 2006 u fl-14 ta’ Settembru 2012, il-Kunsill awtorizza lill-Kummissjoni tiftaħ in-negozjati mal-pajjiżi terzi kkonċernati sabiex tikkonkludi protokolli għall-ftehimiet internazzjonali li l-Unjoni u l-Istati Membri tagħha jkunu kkonkludew.

               (5)Permezz ta’ skambju ta’ noti verbali, il-Kummissjoni kkonkludiet b’suċċess in-negozjati mal-Ukrajna dwar il-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha, minn naħa, u l-Ukrajna min-naħa l-oħra, sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija għall-Unjoni Ewropea (“il-Protokoll”).

               (6)F’konformità mad-Deċiżjoni tal-Kunsill  [XXX]
                  1
               , il-Protokoll  ġie ffirmat fi  [...], soġġett għall-konklużjoni f’data iktar tard.

               (7)Għalhekk, il-Protokoll jenħtieġ li jiġi approvat f’isem l-Unjoni u l-Istati Membri tagħha.

               ADOTTAT DIN ID-DEĊIŻJONI:

               Artikolu 1

               Il-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS) bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija, b’dan huwa approvat f’isem l-Unjoni u l-Istati Membri tagħha.

               It-test tal-Protokoll huwa mehmuż ma’ din id-Deċiżjoni.

               Artikolu 2

               Il-President tal-Kunsill għandu jaħtar il-persuna bis-setgħa li tipproċedi, f’isem l-Unjoni u l-Istati Membri tagħha, dwar in-notifika  stipulata fl-Artikolu 4  tal-Protokoll, sabiex tesprimi l-kunsens tal-Unjoni u tal-Istati Membri tagħha li jintrabtu bil-Protokoll.

               Artikolu 3

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill dwar l-iffirmar, tal-Protokoll għall-Ftehim ta’ Kooperazzjoni dwar Sistema Ċivili Globali ta’ Navigazzjoni bis-Satellita (GNSS), f’isem l-Unjoni Ewropea u l-Istati Membri tagħha, bejn il-Komunità Ewropea u l-Istati Membri tagħha u l-Ukrajna sabiex titqies l-adeżjoni tar-Repubblika tal-Bulgarija, tar-Repubblika tal-Kroazja u tar-Rumanija għall-Unjoni Ewropea (ĠU L , , p. ).


               IL-KUMMISSJONI EWROPEA
            Brussell, 4.10.2019
            COM(2019) 442 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond Ewropew ta’ Aġġustament għall-Globalizzazzjoni waraapplikazzjoni mill-Belġju – EGF/2019/001 BE/Carrefour

               MEMORANDUM TA’ SPJEGAZZJONI

               KUNTEST TAL-PROPOSTA

               1.Ir-regoli applikabbli għall-kontribuzzjonijiet finanzjarji mill-Fond Ewropew ta’ Aġġustament għall-Globalizzazzjoni (FEG) huma stabbiliti fir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  1
                (ir-“Regolament tal-FEG”).

               2.Fl-20 ta’ Ġunju 2019, il-Belġju ressaq applikazzjoni EGF/2019/001 BE/Carrefour għal kontribuzzjoni finanzjarja mill-FEG, wara li ngħataw is-sensji
                  2
                f’Carrefour Belgique SA fil-Belġju.

               3.Wara l-valutazzjoni tagħha ta’ din l-applikazzjoni, il-Kummissjoni kkonkludiet li, skont id-dispożizzjonijiet kollha applikabbli tar-Regolament tal-FEG, il-kundizzjonijiet għall-għoti ta’ kontribuzzjoni finanzjarja mill-FEG ġew issodisfati.

               SOMMARJU TAL-APPLIKAZZJONI

                        Applikazzjoni tal-FEG

                        EGF/2019/001 BE/Carrefour

                        Stat Membru

                        Il-Belġju

                        Reġjuni kkonċernati (il-livell 2 ta’ NUTS
                           3
                        )

                        Is-sensji jikkonċernaw lill-Belġju kollu

                        Data tas-sottomissjoni tal-applikazzjoni:

                        20 ta’ Ġunju 2019

                        Data ta’ konferma tal-wasla tal-applikazzjoni:

                        20 ta’ Ġunju 2019

                        Data tat-talba għal informazzjoni addizzjonali

                        4 ta’ Lulju 2019

                        Data ta’ skadenza għall-għoti tal-informazzjoni addizzjonali

                        15 ta’ Awwissu 2019

                        Skadenza għat-tlestija tal-valutazzjoni

                        7 ta’ Novembru 2019

                        Kriterju ta’ intervent

                        L-Artikolu 4(1)(a) tar-Regolament tal-FEG

                        Intrapriża primarja

                        Carreur Belgique S.A.

                        L-għadd ta’ intrapriżi kkonċernati

                        1

                        Settur tal-attività ekonomika

                        (Diviżjoni tan-NACE Reviżjoni 2)
                           4

                        Id-Diviżjoni 47 (Kummerċ bl-imnut, għajr vetturi bil-mutur u muturi)

                        Perjodu ta’ referenza (erba’ xhur):

                        30 ta’ Novembru 2018 – 30 ta’ Marzu 2019

                        L-għadd ta’ sensji matul il-perjodu ta’ referenza (a)

                        751

                        L-għadd ta’ sensji qabel jew wara l-perjodu ta’ referenza (b)

                        268

                        L-għadd totali ta’ sensji (a + b)

                        1 019

                        L-għadd totali ta’ ħaddiema eliġibbli

                        1 019

                        L-għadd totali ta’ ħaddiema fil-mira

                        400

                        L-għadd ta’ żgħażagħ fil-mira barra mill-edukazzjoni, impjieg jew taħriġ (NEETs)

                        330

                        Baġit għas-servizzi personalizzati (f’EUR)

                        2 665 047

                        Baġit għall-implimentazzjoni tal-FEG
                           5
                         (EUR)

                        55 000

                        Baġit totali (EUR)

                        2 720 047

                        Kontribuzzjoni tal-FEG (60 %) (EUR)

                        1 632 028

               VALUTAZZJONI TAL-APPLIKAZZJONI

               Il-proċedura

               4.Fl-20 ta’ Ġunju 2019, il-Belġju ressaq l-applikazzjoni EGF/2019/001 BE/Carrefou fi żmien 12-il ġimgħa mid-data li fiha ġew issodisfati l-kriterji ta’ intervent stabbiliti fl-Artikolu 4 tar-Regolament tal-FEG. Il-Kummissjoni kkonfermat il-wasla tal-applikazzjoni fl-istess jum u talbet informazzjoni addizzjonali mill-Belġju fl-4 ta’ Lulju 2019. Tali informazzjoni addizzjonali ngħatat fi żmien sitt ġimgħat mit-talba. Il-Kummissjoni għandha tiffinalizza l-valutazzjoni tagħha tal-konformità tal-applikazzjoni mal-kundizzjonijiet għall-għoti ta’ kontribuzzjoni finanzjarja, fi żmien l-iskadenza ta’ 12-il ġimgħa minn meta tasal l-applikazzjoni kompluta u li tiskadi fis-7 ta’ Novembru 2019.

               Eliġibbiltà tal-applikazzjoni

               L-intrapriżi u l-benefiċjarji kkonċernati

               5.L-applikazzjoni tikkonċerna 751 ħaddiem li ngħataw is-sensja minn Carrefour Belgique SA. L-intrapriża topera fis-settur ekonomiku kklassifikat taħt id-Diviżjoni 47 Reviżjoni 2 tan-NACE (Kummerċ bl-imnut, għajr ta’ vetturi bil-mutur u muturi). Is-sensji li saru minn Carrefour Belgique jikkonċernaw lill-Belġju kollu.

               Il-kriterji ta’ intervent

               6.Il-Belġju ressaq l-applikazzjoni skont il-kriterji ta’ intervent tal-Artikolu 4(1)(a) tar-Regolament tal-FEG, li jirrikjedu li tal-inqas 500 ħaddiem ikunu ngħataw is-sensja fuq perjodu ta’ referenza ta’ erba’ xhur f’intrapriża fi Stat Membru, inklużi l-ħaddiema li jkunu ngħataw is-sensja mill-fornituri u mill-produtturi fl-istadju aħħari tal-produzzjoni u/jew persuni li jaħdmu għal rashom li l-attività tagħhom tkun waqfet.

               7.Il-perjodu ta’ referenza ta’ erba’ xhur għall-applikazzjoni jibda mit-30 ta’ Novembru 2018 u jintemm fit-30 ta’ Marzu 2019. 751 ħaddiem ingħataw is-sensja minn Carrefour Belgique matul il-perjodu ta’ referenza.

               Il-kalkolu tas-sensji u tal-waqfien tal-attività

               8.Is-751 sensja kollha tul il-perjodu ta’ referenza ġew ikkalkolati mid-data tat-terminazzjoni de facto tal-kuntratt tal-impjieg jew l-iskadenza tiegħu.

               Benefiċjarji eliġibbli

               9.Minbarra l-ħaddiema li diġà ssemmew, il-benefiċjarji eliġibbli jinkludu 268 ħaddiem li ngħataw is-sensja qabel jew wara l-perjodu ta’ referenza. Dawn il-ħaddiema ngħataw is-sensja wara t-tħabbira ġenerali tas-sensji mbassrin fil-25 ta’ Jannar 2018
                  6
               . Tista’ tiġi stabbilita rabta kawżali ċara mal-avveniment li wassal għas-sensji matul il-perjodu ta’ referenza.

               10.Għaldaqstant, l-għadd totali ta’ benefiċjarji eliġibbli huwa ta’ 1 019.

               Rabta bejn is-sensji u l-bidliet strutturali ewlenin fix-xejriet kummerċjali dinjija minħabba l-globalizzazzjoni

               11.Il-Belġju jsostni li l-kummerċ bl-imnut għaddej minn perjodu ta’ bidliet kbar, minħabba l-globalizzazzjoni (xiri online), u dan jirriżulta f’sensji. It-tibdil fid-drawwiet tal-konsumaturi u d-diġitalizzazzjoni għandhom ukoll impatt fuq il-kummerċ bl-imnut.

               12.Il-bejgħ online mad-dinja kollha ilu jiżdied b’mod stabbli għal bosta snin. Fl-2015, il-bejgħ globali bl-imnut tal-kummerċ elettroniku ammonta għal 7,4 % tan-nefqa totali bl-imnut. Fl-2017, dan laħaq USD 2 382 triljun, li jfisser żieda ta’ 28 % fuq is-sena ta’ qabel u li jammonta għal 10,4 % tal-bejgħ totali bl-imnut madwar id-dinja. Fl-2019, il-bejgħ online madwar id-dinja huwa mistenni li jikber b’20,7 % u jilħaq 14,1 % tal-infiq totali bl-imnut
                  7
               .

               Bejgħ bl-imnut tal-kummerċ elettroniku madwar id-dinja 2017-2019
                  (USD triljuni, bidla % u % tal-bejgħ totali bl-imnut)

                        Bejgħ bl-imnut tal-kummerċ elettroniku

                        % tal-bidla

                        % tal-bejgħ totali bl-imnut

               13.Skont il-previżjonijiet, din it-tendenza ’l fuq se tkompli fis-snin li ġejjin. Fl-2023, il-bejgħ bl-imnut tal-kummerċ elettroniku madwar id-dinja huwa mistenni li jittrippla l-bejgħ ikkalkolat fl-2018, filwaqt li jammonta għal 22 % tan-nefqa totali bl-imnut
                  8
               .

               Bejgħ bl-imnut tal-kummerċ elettroniku madwar id-dinja 2020-2023. Previżjoni.
               (USD triljuni, bidla % u % tal-bejgħ totali bl-imnut)

                        Bejgħ bl-imnut tal-kummerċ elettroniku

                        % tal-bidla

                        % tal-bejgħ totali bl-imnut

               14.Fl-UE, il-perċentwal tal-popolazzjoni li tixtri online żdied minn 47 % għal 69 % matul il-perjodu bejn l-2013 u l-2018
                  9
               . Flimkien maż-żieda fl-għadd ta’ xerrejja elettroniċi, kien hemm bidliet fl-għażla tal-bejjiegħa elettroniċi. Ix-xerrejja li jixtru online mingħand bejjiegħa fil-pajjiż tagħhom stess naqsu għalkemm b’punt perċentwali wieħed biss, minn 89 % fl-2013 għal 88 % fl-2018; filwaqt li x-xiri transkonfinali tal-UE żdied b’mod sinifikanti minn 26 % għal 36 % u x-xiri online minn bejjiegħa barra mill-UE qed isir dejjem aktar popolari. Dan żdied minn 14 % għal 26 % matul l-istess perjodu
                  10
               .

               15.Il-postijiet tas-suq huma karatteristika dejjem preżenti tad-dinja tal-kummerċ elettroniku. L-akbar tliet atturi huma Amazon, Aliexpress, u eBay, li joperaw bħala atturi globali.

               L-għażla tal-bejjiegħa bl-imnut
                  (l-aħħar xiri transkonfinali online)
                  11

               16.Għal kunsiderazzjonijiet ibbażati fuq il-prezzijiet, il-konsumaturi għandhom it-tendenza li jirrikorru għal tali ħwienet online internazzjonali, ibbażati f’pajjiżi li mhumiex fl-UE. Ix-xiri online mhux mill-UE qed ikollu impatt ewlieni fuq il-bejgħ ta’ ħwienet tal-bejgħ bl-imnut konvenzjonali fl-UE.

               17.Ix-xejriet globali japplikaw ukoll għall-Belġju. Skont Comeos
                  12
               , 67 % tal-Belġjani xtraw online fl-2018, meta mqabbla ma’ 46 % biss fl-2012. Dan jirrappreżenta żieda ta’ 21 p.p. f’sitt snin. Ix-xerrejja elettroniċi Belġjani li kull xahar jixtru online jammontaw għal 44 % mit-total, filwaqt li 9 % jagħmlu dan kull ġimgħa. Aktar minn EUR 150 huwa baġit normali ta’ kull xahar għal 42 % tax-xerrejja elettroniċi Belġjani. 39 % tax-xerrejja elettroniċi Belġjani jsostnu li se jonfqu aktar jew ħafna aktar fl-2019 mis-sena ta’ qabel. Għal nofs ir-rispondenti huwa irrilevanti jekk il-ħanut online huwiex Belġjan jew le
                  13
               .

               18.Sal-lum, is-settur tal-bejgħ bl-imnut kien is-suġġett ta’ 10 applikazzjonijiet tal-FEG, li tnejn minnhom huma bbażati fuq il-globalizzazzjoni relatata mal-kummerċ
                  14
                u tmienja minnhom fuq il-kriżi finanzjarja u ekonomika globali
                  15
               .

               Avvenimenti li wasslu għas-sensji u l-waqfien tal-attività

               19.Carrefour Belgium topera permezz ta’ tliet marki: Carreur Express (ħwienet ta’ prossimità) marka li tħalli l-qligħ u li qed tespandi (ftuħ ta’ 20-25 maħżen fis-sena); Carrefour Market (supermarkets), li tiffoka fuq prodotti friski, filwaqt li qiegħda tespandi wkoll b’ambizzjoni li tiftaħ 10 ħwienet fis-sena; u Carrefour Hypermarkets. Minn 45 hypermarket ta’ Carrefour, 19 minnhom ma jħallux qligħ
                  16
               .

               20.L-avvenimenti li wasslu għas-sensji huma l-għeluq ta’ hypermarket wieħed ta’ Carrefour u l-kiri ta’ partijiet esterni tal-imħażen lil bejjiegħa bl-imnut esterni, f’uħud mill-hypermarkets li għadhom qed joperaw. Kif intqal hawn fuq, ix-xiri online minn bejjiegħa li mhumiex fl-UE qed ikollu impatt ewlieni fuq il-bejgħ ta’ ħwienet konvenzjonali fl-UE.

               21.Il-prodotti li għalihom il-bejgħ online diġà huwa għoli jew li huma mistennija li jiżdiedu fil-futur qrib huma l-istess bħall-offerti mhux tal-ikel f’hypermarkets. Il-moda hija prodott matur fil-kummerċ elettroniku. “Prodotti li qegħdin jiżdiedu b’rata mgħaġġla”
                  17
                huma kotba u kotba elettroniċi, kompjuters u apparati elettroniċi, prodotti relatati mas-saħħa u s-sbuħija, u d-divertiment. Għall-kuntrarju ta’ dan, huma biss ftit konsumaturi Belġjani li jixtru l-ikel online, għalkemm ix-xerrejja elettroniċi jsostnu li beħsiebhom jagħmlu dan aktar ta’ spiss fil-futur
                  18
               .

               22.Għal Carrefour, iż-żieda fil-bejgħ online ikkontribwixxiet għat-tnaqqis fil-bejgħ ta’ prodotti mhux tal-ikel fil-hypermarkets tagħha (il-fatturat ta’ prodotti mhux tal-ikel naqas b’6 % fl-2017, u bi 19 % mill-2010), u b’hekk iddgħajfet il-profittabbiltà ta’ dan it-tip ta’ ħwienet. Il-Belġju indika li s-sensji huma dovuti l-aktar għad-diffikultajiet fis-settur mhux tal-ikel deskritti hawn fuq.

               Il-fatturat tal-hypermarkets ta’ Carrefour. Mhux tal-ikel
                  19

               (it-taxxi kollha inklużi)
                  (bidla perċentwali minn sena għal oħra)

               Il-profittabbiltà tal-hypermarkets ta’ Carrefour
                  20

               (ROC
                  21
               f’miljuni ta’ euro)

               L-impatt mistenni tas-sensji fir-rigward tal-ekonomija lokali, reġjonali jew nazzjonali u l-impjiegi

               23.Għalkemm is-sensji jikkonċernaw lill-pajjiż kollu kemm hu, il-Belġju jistenna li dawn se jħallu impatt negattiv partikolarment sinifikanti fuq is-sitwazzjoni tal-impjiegi u b’hekk fuq l-ekonomija reġjonali tal-Wallonia. L-impatt mistenni huwa marbut mal-iskarsezza ta’ impjiegi fir-reġjun, mar-rata tal-qgħad relattivament għolja u, b’konsegwenza ta’ dan, mad-diffikultajiet mistennija tar-riallokazzjoni għall-ħaddiema li ngħataw is-sensja, b’mod partikolari dawk li għandhom aktar minn 50 sena, minħabba li waħda minn erba’ persuni li qed ifittxu impjieg f’Wallonia huma ħaddiema li għandhom aktar minn 55 sena.

               24.Għalkemm l-għadd ta’ persuni li qed ifittxu impjieg fir-reġjun naqas b’1,5 % fl-2018 meta mqabbel mas-sena ta’ qabel, ir-rata tal-qgħad fil-Wallonia (8,6 %
                  22
               ) hija aktar mid-doppju tar-rata tal-qgħad fi Flanders (3,5 %
                  23
               ) u ’l fuq mill-medja ta’ 6,9 % fl-UE. Barra minn hekk, fil-Wallonia indikaturi oħra juru prestazzjonijiet aktar baxxi fis-suq tax-xogħol: l-attività interim naqset (- 2,3 % tas-sigħat ta’ xogħol bejn Diċembru 2017 u Diċembru 2018), il-qgħad temporanju żdied (+ 5,8 % fuq bażi annwali) u l-fallimenti żdiedu fl-aħħar trimestru tal-2018 (+5 % meta mqabbla mal-istess trimestru tal-2017). Barra minn hekk, il-ħolqien tal-impjiegi huwa mistenni li jonqos fl-2019 (madwar 15 000 impjieg anqas mill-2018)
                  24
               .

               25.Fl-2018, 57 % ta’ dawk li kienu qed ifittxu impjieg f’Wallonia kienu qiegħda fit-tul (aktar minn 12-il xahar), filwaqt li l-ħaddiema li kienu ilhom qiegħda għal aktar minn sentejn irrappreżentaw 67 % tat-total ta’ dawk li kienu qed ifittxu xogħol u li kienu ilhom qiegħda għal żmien twil
                  25
               .

               26.Skont Comeos, għalkemm l-impjiegi fis-settur tal-bejgħ bl-imnut fil-Belġju għadhom mhumiex qed jonqsu, hemm tħassib li d-diġitalizzazzjoni u l-awtomatizzazzjoni tal-imħażen dalwaqt se jkollhom impatt fuq eluf ta’ impjiegi li relattivament ma jirrikjedux sengħa
                  26
               .

               Il-benefiċjarji fil-mira u l-azzjonijiet proposti

               Il-benefiċjarji fil-mira

               27.Minħabba s-sitwazzjoni ta’ impjiegi partikolarment diffiċli f’Wallonia, il-Belġju jistenna li 400 ħaddiem biss li ngħataw is-sensja f’dan ir-reġjun se jieħdu sehem fil-miżuri. It-tqassim ta’ dawn il-ħaddiema skont is-sess, iċ-ċittadinanza u l-grupp ta’ età huwa kif ġej:

                        Kategorija

                        L-għadd ta’
                           benefiċjarji fil-mira
                           (ħaddiema)

                        Sess:

                        Irġiel:

                        118

                        29,5 %

                        Nisa:

                        282

                        70,5 %

                        Ċittadinanza:

                        Ċittadini tal-UE:

                        379

                        94,8 %

                        Ċittadini ta’ pajjiżi terzi:

                        21

                        5,2 %

                        Grupp ta’ età:

                        15-24 sena:

                        0

                        0,0 %

                        25-29 sena:

                        7

                        1,7 %

                        30-54 sena:

                        68

                        17,0 %

                        55-64 sena:

                        325

                        81,3 %

                        aktar minn 64 sena:

                        0

                        0,0 %

               28.Barra minn hekk, il-Belġju se jipprovdi servizzi personalizzati kkofinanzjati mill-FEG lil massimu ta’ 330 żagħżugħ/a barra mill-edukazzjoni, impjieg jew taħriġ (NEETs) taħt l-età ta’ 25 sena fid-data ta’ tressiq tal-applikazzjoni, peress li 240 mis-sensji msemmija fil-paragrafu 5 jseħħu fir-reġjuni tal-livell NUTS 2 tar-reġjuni tal-Provinċja Hainaut (BE32) u l-Provinċja Liège (BE33)], li kellhom rati tal-qgħad fost iż-żgħażagħ għal żgħażagħ ta’ bejn il-15 u l-24 sena ta’ mill-inqas 20 %
                  27
               , abbażi tad-data annwali disponibbli għall-2018
                  28
               .

               29.Għaldaqstant, it-total stmat ta’ benefiċjarji eliġibbli li huma mistennija jieħdu sehem fil-miżuri, inklużi n-NEETs, huwa ta’ 730.

               Eliġibbiltà tal-azzjonijiet proposti

               30.Is-servizzi personalizzati li għandhom jiġu pprovduti lill-ħaddiema li ngħataw is-sensja u lill-NEETs jikkonsistu mill-azzjonijiet li ġejjin.

               –Appoġġ/Gwida/Integrazzjoni: Dan is-sett ta’ servizzi jespandi l-attivitajiet standard b’appoġġ għall-eks ħaddiema ta’ Carrefour imwettqa mill-Unitajiet tar-Riallokazzjoni tas-Servizz Pubbliku tal-Impjiegi (FOREM) ta’ Walloon f’isem l-intrapriża li tkun tat is-sensja. L-offerta standard se tiġi estiża lil hinn mill-perjodu obbligatorju
                  29
                u se jiġu proposti servizzi speċifiċi addizzjonali lill-ħaddiema li ngħataw is-sensji, bħal servizzi ta’ tiftix attiv għal impjieg u servizzi ta’ tqabbil tal-impjieg.

               L-appoġġ u l-mobilizzazzjoni tal-NEETs jitwettqu minn Forem u s-sħab tat-trade union tiegħu.

               L-NEETs se jkollhom l-opportunità li jieħdu sehem f’“Coup de boost”, skema ta’ appoġġ soċjoprofessjonali intensiva mifruxa fuq disa’ xhur. Il-parteċipanti se jiġu proposti varjetà ta’ attivitajiet kollettivi u individwali dwar suġġetti relatati ma’ tiftix ta’ impjieg (tħejjija għall-intervista tal-impjieg, talba għal intervista, eċċ.), l-iżvilupp tal-fiduċja personali u l-komunikazzjoni; attivitajiet biex jiġi skopert l-ambjent professjonali u taħriġ (żjarat, internships, esperjenza tax-xogħol, ...); intervisti individwali ma’ konsulenti u/jew ħarrieġa soċjali biex jgħinu lil kull żagħżugħ jiddefinixxi l-proġett professjonali tiegħu; informazzjoni adattata dwar il-liġi tax-xogħol u d-drittijiet soċjali u appoġġ fi proċeduri amministrattivi; attivitajiet ta’ skambju fejn iż-żgħażagħ jistgħu jgħinu lil xulxin u jikkondividu l-esperjenzi professjonali tagħhom, it-tiftix ta’ impjieg u t-taħriġ; eċċ.

               L-għan, fi tmiem l-appoġġ, huwa li l-NEETs jiksbu l-ewwel impjieg jew jintegraw fi programm ta’ taħriġ kwalifikanti. Huwa previst ukoll appoġġ addizzjonali wara “Coup de Boost” biex jiġi żgurat li l-NEETs jiġu integrati sew fit-taħriġ jew l-impjiegi u biex jegħlbu d-diffikultajiet li jistgħu jinqalgħu.

               –It-taħriġ, it-taħriġ mill-ġdid u t-taħriġ vokazzjonali. Il-ћaddiema u l-NEETs se jkollhom aċċess gћall-offerta standard ta’ taħriġ ta’ FOREM u tas-sħab tiegћu u se jintużaw wkoll moduli speċifiċi ta’ tiftix ta’ impjiegi. Barra minn hekk, wara t-tfassil tal-profili u l-validazzjoni ta’ proġetti professjonali individwali mal-konsulent vokazzjonali, se jiġi offrut taħriġ speċifiku biex jiġu indirizzati l-ħtiġijiet identifikati. Se jiġi offrut ukoll taħriġ fil-ħiliet bażiċi (profiċjenza fil-lingwa, fil-matematika, fl-użu tat-teknoloġija tal-informatika, eċċ.) liż-żgħażagħ li għandhom bżonnu.

               –Appoġġ lejn il-ħolqien tan-negozju. Din il-miżura indirizzata lill-ħaddiema għandha tinkludi fażi ta’ dijanjożi u orjentazzjoni, azzjonijiet ta’ sensibilizzazzjoni dwar l-intraprenditorija, sessjonijiet ta’ informazzjoni dwar il-potenzjal li wieħed jibda negozju permezz ta’ dijanjożi ekonomika territorjali, u netwerking ma’ intraprendituri rilevanti u ma’ ħarrieġa ċċertifikati fil-bidu ta’ negozju.

               –Kontribuzzjoni għall-bidu ta’ negozju. Il-ħaddiema li jibdew negozju jew attività bħala persuni li jaħdmu għal rashom se jirċievu kontribuzzjoni sa EUR 15 000. Il-kontribuzzjoni se titħallas f’żewġ pagamenti, wara li jintwera l-iżvilupp effettiv tal-attività b’dokumenti ta’ sostenn.

               –Benefiċċji. (1) Benefiċċju għat-tiftix ta’ impjieg u għat-taħriġ. Il-ħaddiema u l-NEETs se jirċievu EUR 1 fis-siegħa ta’ parteċipazzjoni effettiva fit-taħriġ jew fl-attivitajiet ta’ tiftix ta’ impjieg tal-Unitajiet tar-Riallokazzjoni ta’ Forem
                  30
               . (2) Kontribuzzjoni għall-ispejjeż tal-ivvjaġġar. Sabiex tiġi mħeġġa l-mobbiltà reġjonali u interreġjonali, il-ħaddiema u l-NEETs li jsibu impjieg li jew ikun jinsab aktar minn 60 km ’il bogħod mid-dar tagħhom, jew li jkun f’distanza li timplika aktar minn erba’ sigħat ta’ ħin ta’ vvjaġġar (ritorn), se jirċievu somma f’daqqa ta’ EUR 500 jew EUR 750
                  31
               . (3) Benefiċċju lejn il-ħolqien ta’ negozju. Sabiex il-ħaddiema jiġu appoġġjati waqt it-twaqqif tan-negozju tagħhom
                  32
               , se jingħata benefiċċju ta’ kull xahar ta’ EUR 350 għal massimu ta’ 12-il xahar. (4) Il-benefiċċju tar-ritorn għall-iskola. Għandu jingħata benefiċċju ta’ kull xahar ta’ EUR 350 lill-ħaddiema u l-NEETs li jwettqu studji full-time (études de plein exercice) ta’ mill-inqas sena.

               31.L-azzjonijiet proposti deskritti hawn fuq jikkostitwixxu miżuri attivi tas-suq tax-xogħol fi ħdan l-azzjonijiet eliġibbli stabbiliti fl-Artikolu 7 tar-Regolament tal-FEG. Dawn l-azzjonijiet ma jissostitwixxux il-miżuri passivi ta’ protezzjoni soċjali.

               32.Il-Belġju pprovda l-informazzjoni meħtieġa dwar azzjonijiet li huma obbligatorji għall-intrapriża kkonċernata skont il-liġi nazzjonali jew skont ftehimiet kollettivi. Huma kkonfermaw li kontribuzzjoni finanzjarja mill-FEG mhijiex se tieħu post tali azzjonijiet.

               Baġit stmat

               33.Il-kostijiet totali stmati huma ta’ EUR 2 720 047, li jinkludu nefqa ta’ EUR 2 665 047 għal servizzi personalizzati u nefqa ta’ EUR 55 000 għal attivitajiet ta’ tħejjija, ta’ ġestjoni, ta’ informazzjoni u pubbliċità, ta’ kontroll u ta’ rapportar.

               34.Il-kontribuzzjoni finanzjarja totali mitluba biex tingħata mill-FEG hija ta’ EUR 1 632 028 (60 % tal-kostijiet totali).

                        Azzjonijiet

                        Għadd stmat ta’ parteċipanti

                        Kost stmat għal kull parteċipant
                        (EUR)
                           33

                        Kostijiet totali stmati

                        (EUR)
                           34

                        Servizzi personalizzati (Azzjonijiet skont l-Artikolu 7(1)(a) u (c) tar-Regolament tal-FEG)

                        Appoġġ/Gwida/Integrazzjoni:
                           (Accompagnement, orientation, mobilisation et insertion)

                        730

                        2 241

                        1 636 130

                        Taħriġ, taħriġ mill-ġdid u taħriġ vokazzjonali
                           (Formation et modules specifiques)

                        460

                        941

                        432 710

                        Appoġġ lejn il-ħolqien ta’ negozju
                           (Dispositif d’accompagnement à l’entreprenariat)

                        250

                        463

                        115 743

                        Kontribuzzjoni għall-ftuħ ta’ negozju
                           (Bourse de lancement)

                        10

                        10 000

                        100 000

                        Sub-total (a):

                        Perċentwal tal-pakkett ta’ servizzi personalizzati

                        –

                        2 284 583

                        (85,72%)

                        Benefiċċji u inċentivi (Azzjonijiet skont l-Artikolu 7(1)(b) tar-Regolament tal-FEG)

                        Benefiċċji
                           (Allocations et primes)

                        730

                        521

                        380 464

                        Subtotal (b):

                        Perċentwal tal-pakkett ta’ servizzi personalizzati:

                        –

                        380 464

                        14,28 %

                         Azzjonijiet skont l-Artikolu 7(4) tar-Regolament tal-FEG

                        1. Attivitajiet ta’ tħejjija

                        –

                        0

                        2. Ġestjoni

                        –

                        10 000

                        3. Tagħrif u pubbliċità

                        –

                        15 000

                        4. Kontroll u rapportar

                        –

                        30 000

                        Subtotal (c):

                        Perċentwal tal-kostijiet totali:

                        –

                        55 000

                        (2,02%)

                        Kostijiet totali (a + b + c):

                        –

                        2 720 047

                        Kontribuzzjoni tal-FEG (60 % tal-kostijiet totali)

                        –

                        1 632 028

               35.Il-kostijiet tal-azzjonijiet identifikati fit-tabella t’hawn fuq bħala azzjonijiet skont l-Artikolu 7(1)(b) tar-Regolament tal-FEG ma jaqbżux il-35 % tal-kostijiet totali tal-pakkett ikkoordinat ta’ servizzi personalizzati. Il-Belġju kkonferma li dawn l-azzjonijiet jiddependu fuq il-parteċipazzjoni attiva tal-benefiċjarji fil-mira f’attivitajiet ta’ tiftix ta’ impjieg jew ta’ taħriġ.

               36.Il-Belġju kkonferma li l-kostijiet tal-investimenti għall-ħaddiema li jaħdmu għal rashom, in-negozji l-ġodda u l-akkwiżizzjoni minn impjegati mhumiex se jaqbżu l-EUR 15 000 għal kull benefiċjarju.

               Perjodu ta’ eliġibbiltà tan-nefqa

               37.Il-Belġju beda jipprovdi s-servizzi personalizzati lill-benefiċjarji fil-mira fl-1 ta’ Diċembru 2018. Għaldaqstant, in-nefqa fuq dawn l-azzjonijiet se tkun eliġibbli għal kontribuzzjoni finanzjarja mill-FEG mil-1 ta’ Diċembru 2018 sal-20 ta’ Ġunju 2021.

               38.Il-Belġju beda jġarrab in-nefqa amministrattiva biex jimplimenta l-FEG fil-25 ta’ Jannar 2018. Għalhekk, in-nefqa għal attivitajiet ta’ tħejjija, ta’ ġestjoni, ta’ informazzjoni u pubbliċità, ta’ kontroll u rapportar għandha tkun eliġibbli għal kontribuzzjoni finanzjarja mill-FEG mill-25 ta’ Jannar 2018 sal-20 ta’ Diċembru 2021.

               Komplementarjetà ma’ azzjonijiet iffinanzjati minn fondi nazzjonali jew tal-Unjoni

               39.Is-sors ta’ prefinanzjament jew kofinanzjament nazzjonali huwa l-fondi tar-Reġjun ta’ Wallonne.

               40.Il-Belġju kkonferma li l-miżuri deskritti hawn fuq li jirċievu kontribuzzjoni finanzjarja mill-FEG lanqas mhuma se jirċievu kontribuzzjonijiet finanzjarji minn strumenti finanzjarji oħra tal-Unjoni.

               Proċeduri għall-konsultazzjoni mal-benefiċjarji fil-mira jew ir-rappreżentanti tagħhom jew is-sħab soċjali kif ukoll l-awtoritajiet lokali u reġjonali

               41.Il-Belġju indika li l-pakkett ikkoordinat ta’ servizzi personalizzati tfassal f’konsultazzjoni mas-sħab soċjali.

               42.Flimkien mal-informazzjoni u l-konsultazzjoni obbligatorji mar-rappreżentanti tal-ħaddiema, twaqqfet unità ta’ kriżi biex tiddefinixxi l-pjan soċjali u tikkoordina l-interventi tas-servizzi pubbliċi kkonċernati. Is-servizz pubbliku tal-impjiegi ta’ Walloon ikkonsulta mat-trade unions dwar diversi soluzzjonijiet ta’ riallokazzjoni
                  35
               , u trade unions, konsulenti vokazzjonali u ħaddiema soċjali f’kuntatt dirett mal-ħaddiema li ngħataw is-sensja, ġew ikkonsultati dwar il-ħtiġijiet ta’ taħriġ mill-ġdid/titjib tal-ħiliet tal-ħaddiema
                  36
               .

               Sistemi ta’ ġestjoni u kontroll

               43.Il-Belġju nnotifika lill-Kummissjoni li l-kontribuzzjoni finanzjarja se tkun ġestita u kkontrollata mill-istess korpi li jiġġestixxu u jikkontrollaw l-FSE.

               L-impenji pprovduti mill-Istat Membru kkonċernat

               44.Il-Belġju ta l-assigurazzjonijiet kollha meħtieġa rigward dawn li ġejjin:

               –il-prinċipji tal-ugwaljanza tat-trattament u ta’ nondiskriminazzjoni se jiġu rrispettati fil-kuntest tal-aċċess għall-azzjonijiet proposti u fl-implimentazzjoni tagħhom,

               –ir-rekwiżiti stabbiliti fil-leġiżlazzjoni nazzjonali u tal-UE dwar is-sensji kollettivi ġew osservati,

               –Carrefour, li ssoktat bl-attivitajiet tagħha wara s-sensji, ikkonformat mal-obbligi legali tagħha li jirregolaw is-sensji u previsti għall-ħaddiema tagħha kif xieraq,

               –l-azzjonijiet proposti mhumiex se jirċievu għajnuna finanzjarja minn fondi oħra jew minn strumenti finanzjarji oħra tal-Unjoni, u kwalunkwe finanzjament doppju se jiġi evitat;

               –l-azzjonijiet proposti se jkunu komplementari għall-azzjonijiet iffinanzjati mill-Fondi Strutturali,

               –il-kontribuzzjoni finanzjarja mill-FEG se tkun konformi mar-regoli proċedurali u materjali tal-Unjoni dwar l-għajnuna mill-Istat.

               L-IMPLIKAZZJONI BAĠITARJA

               Il-proposta baġitarja

               45.L-FEG m’għandux jaqbeż ammont annwali massimu ta’ EUR 150 miljun (prezzijiet tal-2011), kif stipulat fl-Artikolu 12 tar-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020
                  37
               .

               46.Wara li eżaminat l-applikazzjoni fir-rigward tal-kundizzjonijiet stipulati fl-Artikolu 13(1) tar-Regolament tal-FEG, u wara li qieset l-għadd ta’ benefiċjarji fil-mira, l-azzjonijiet proposti u l-kostijiet stmati, il-Kummissjoni tipproponi li timmobilizza l-FEG għall-ammont ta’ EUR 1 632 028, li jirrappreżenta 60 % tal-kostijiet totali tal-azzjonijiet proposti, sabiex tingħata kontribuzzjoni finanzjarja għall-applikazzjoni.

               47.Id-deċiżjoni proposta għall-mobilizzazzjoni tal-FEG se tittieħed b’mod konġunt mill-Parlament Ewropew u mill-Kunsill, kif stabbilit fil-punt 13 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  38
               .

               Atti relatati

               48.Fl-istess waqt li tippreżenta din il-proposta għal deċiżjoni sabiex jiġi mmobilizzat il-FEG, il-Kummissjoni se tippreżenta lill-Parlament Ewropew u lill-Kunsill, proposta għal trasferiment tal-ammont ta’ EUR 1 632 028 għal-linja baġitarja rilevanti.

               49.Fl-istess waqt li tadotta din il-proposta għal deċiżjoni biex jiġi mmobilizzat il-FEG, il-Kummissjoni se tadotta deċiżjoni dwar kontribuzzjoni finanzjarja, permezz ta’ att ta’ implimentazzjoni, li se jidħol fis-seħħ fid-data li fiha l-Parlament Ewropew u l-Kunsill jadottaw id-deċiżjoni proposta biex jiġi mmobilizzat il-FEG.

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               dwar il-mobilizzazzjoni tal-Fond Ewropew ta’ Aġġustament għall-Globalizzazzjoni wara
                  applikazzjoni mill-Belġju – EGF/2019/001 BE/Carrefour

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea,

               Wara li kkunsidraw ir-Regolament (UE) Nru 1309/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew ta’ Aġġustament għall-Globalizzazzjoni (2014-2020) u li jħassar ir-Regolament (KE) Nru 1927/2006
                  39
               , u b’mod partikolari l-Artikolu 15(4) tiegħu,

               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta’ baġit u dwar ġestjoni finanzjarja tajba
                  40
               , u b’mod partikolari l-punt 13 tiegħu,

               Wara li kkunsidraw il-proposta mill-Kummissjoni Ewropea,

               Billi:

               (1)Il-Fond Ewropew ta’ Aġġustament għall-Globalizzazzjoni (l-FEG) għandu l-għan li jipprovdi appoġġ lill-ħaddiema li jkunu ngħataw is-sensja u lil persuni li jaħdmu għal rashom li l-attività tagħhom waqfet b’riżultat ta’ bidliet strutturali kbar fix-xejriet tal-kummerċ dinji minħabba l-globalizzazzjoni, b’riżultat ta’ kontinwazzjoni tal-kriżi finanzjarja u ekonomika globali, jew b’riżultat ta’ kriżi finanzjarja u ekonomika globali ġdida, u biex jgħinhom fir-riintegrazzjoni tagħhom fis-suq tax-xogħol.

               (2)L-FEG m’għandux jaqbeż l-ammont massimu annwali ta’ EUR 150 miljun (il-prezzijiet tal-2011), kif stabbilit fl-Artikolu 12 tar-Regolament tal-Kunsill (UE, Euratom) Nru 1311/2013
                  41
               .

               (3)Fl-20 ta’ Ġunju 2019, il-Belġju ssottometta applikazzjoni għall-mobilizzazzjoni tal-FEG, fir-rigward tas-sensji f’Carrefour Belgique SA fil-Belġju. Din kienet issupplimentata minn informazzjoni addizzjonali pprovduta f’konformità mal-Artikolu 8(3) tar-Regolament (UE) Nru 1309/2013. Dik l-applikazzjoni tikkonforma mar-rekwiżiti għad-determinazzjoni ta’ kontribuzzjoni finanzjarja mill-FEG, kif stabbilit fl-Artikolu 13 tar-Regolament (UE) Nru 1309/2013.

               (4)Skont l-Artikolu 6(2) tar-Regolament (UE) Nru 1309/2013, il-Belġju ddeċieda li jipprovdi servizzi personalizzati kkofinanzjati mill-FEG lil 330 żagħżugħ u żagħżugħa li huma barra mill-edukazzjoni, l-impjieg jew it-taħriġ (NEETs) ukoll.

               (5)L-FEG għandu, għalhekk, jiġi mmobilizzat sabiex jipprovdi kontribuzzjoni finanzjarja ta’ EUR 1 632 028 fir-rigward tal-applikazzjoni ppreżentata mill-Belġju.

               (6)Sabiex jiġi mminimizzat iż-żmien meħud biex jiġi mobilizzat il-FEG, din id-Deċiżjoni għandha tapplika mid-data tal-adozzjoni tagħha,

               ADOTTAW DIN ID-DEĊIŻJONI:

               Artikolu 1

               Għall-baġit ġenerali tal-Unjoni għas-sena finanzjarja għall-2019, il-Fond Ewropew ta’ Aġġustament għall-Globalizzazzjoni għandu jiġi mmobilizzat biex jipprovdi l-ammont ta’ EUR 1 632 028 f’approprjazzjonijiet ta’ impenn u ta’ pagament.

               Artikolu 2

               Din id-Deċiżjoni għandha tidħol fis-seħħ fil-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea. Hija għandha tapplika minn [id-data tal-adozzjoni tagħha]
                  42*.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        ĠU L 347, 20.12.2013, p. 855.

                     (2)

                        Skont it-tifsira tal-Artikolu 3 tar-Regolament tal-FEG.

                     (3)

                        Ir-Regolament tal-Kummissjoni (UE) Nru 1046/2012 tat-8 ta’ Novembru 2012 li jimplimenta r-Regolament (KE) Nru 1059/2003 tal-Parlament Ewropew u tal-Kunsill dwar l-istabbiliment ta’ klassifikazzjoni komuni ta’ unitajiet territorjali għall-istatistika (NUTS), fejn tidħol it-trażmissjoni tas-serje kronoloġiċi għat-tqassim reġjonali l-ġdid (ĠU L 310, 9.11.2012, p. 34).

                     (4)

                        ĠU L 393, 30.12.2006, p. 1.

                     (5)

                        F’konformità mar-raba’ paragrafu tal-Artikolu 7 tar-Regolament (UE) Nru 1309/2013.

                     (6)

                  http://www.gondola.be/fr/news/food-retail/plan-de-transformation-carrefour-belgique-signature-du-protocole-daccord

                     (7)

                        Bejgħ bl-imnut tal-kummerċ elettroniku madwar id-dinja (
                  https://www.emarketer.com/content/global-ecommerce-2019
                  )

                     (8)

                        Ibid.

                     (9)

                        Il-Eurostat. Xiri fuq l-internet minn individwi [isoc_ec_ibuy].

                     (10)

                        Il-Eurostat.
                  https://ec.europa.eu/eurostat/statistics-explained/pdfscache/46776.pdf

                     (11)

                        Stħarriġ dwar ix-xerrejja transkonfinali tal-kummerċ elettroniku, 2017
                  https://www.eurocommerce.eu/media/159952/2018.07.02%20-%20ecommerce%20report_annex.pdf

                     (12)

                        Il-Federazzjoni Belġjana għall-Kummerċ u s-Servizzi

                     (13)

                        Comeos. Kummerċ elettroniku Il-Belġju 2018.
                  https://static.comeos.be/E-commerce_Belgium_2018.pdf

                     (14)

                        L-applikazzjoni attwali u EGF/2017/005 FI/Retail, COM(2017) 618.

                     (15)

                        EGF/2010/010 CZ/Unilever, COM(2011) 61,
                     EGF/2010/016 ES/Aragón Retail, COM(2010) 615,
                     EGF/2011/004 EL/ALDI Hellas, COM(2011) 580,
                     EGF/2014/009 EL/Sprider Stores, COM(2014) 620,
                     EGF/2014/013 EL/Odyssefs Fokas, COM(2014) 702,
                     EGF/2015/011 GR/Supermarket Larissa, COM(2016) 210,
                     EGF/2016/005 NL/Drenthe Overijssel Retail,COM(2016) 742, u
                     EGF/2017/003 GR Attica Retail, COM(2017) 613.

                     (16)

                        Carrefour. “Plan de transformation Carrefour Belgique” (Jannar 2018)

                     (17)

                        Prodotti li qegħdin jiżdiedu b’rata mgħaġġla huma prodotti li ħafna konsumaturi diġà jixtru online u li qed jippjanaw li jagħmlu dan aktar ta’ spiss fil-futur.

                     (18)

                        Comeos. Kummerċ elettroniku Il-Belġju 2018, op.cit.

                     (19)

                        Carrefour. “Plan de transformation Carrefour Belgique” (Jannar 2018).

                     (20)

                        Ibid.

                     (21)

                        Ir-redditu fuq il-klijenti (ROC) huwa indikatur tal-profittabbiltà tal-ħwienet. Dan jikkalkula l-profittabbiltà offruta mill-klijenti fid-dawl tal-investimenti li saru u li jkomplu jsiru biex iservu, jissodisfaw u jżommuhom. L-ROC huwa ugwali għall-fluss ta’ flus tal-kumpanija matul il-perjodu attwali mill-klijenti tagħha kif ukoll kwalunkwe bidla fl-ekwità sottostanti tal-klijenti, diviża bl-ekwità totali tal-klijenti fil-bidu tal-perjodu.

                     (22)

                        Statbel
                     (
                  https://statbel.fgov.be/fr/themes/emploi-formation/marche-du-travail/emploi-et-chomage#panel-11
                  )

                     (23)

                        Ibid.

                     (24)

                        Le Forem. Marché de l’emploi. Tendances et conjoncture en Wallonie. Janvier 2019

                     (25)

                        Iweps. Séries statistiques du marché du travail en Wallonie. Décembre 2018
                     (
                  https://www.iweps.be/wp-content/uploads/2019/01/dmc1812.pdf
                  )

                     (26)

                  https://www.lecho.be/entreprises/grande-distribution/Malgre-Carrefour-l-emploi-dans-la-grande-distribution-a-progresse/9976847

                     (27)

                        Il-provinċja ta’ Hainaut (27,6 %), il-provinċja ta’ Liège (21,1 %).

                     (28)

                        Sors: Eurostat, sett tad-data: [lfst_r_lfu3rt].

                     (29)

                        Għall-ħaddiema li għandhom aktar minn 45 sena, 6 xhur (60 siegħa). Għall-ħaddiema li għandhom sa 44 sena, 3 xhur (30 siegħa).

                     (30)

                        Skont id-digriet ta’ Woalloon tad-29 ta’ Jannar 2004 (Décret relatif au plan d’accompagnement des reconversions)

                     (31)

                        EUR 500 jekk jivvjaġġaw b’karozza jew EUR 750 jekk jivvjaġġaw bit-trasport pubbliku.

                     (32)

                        Il-benefiċċju jintemm fil-mument meta jibda n-negozju.

                     (33)

                        Biex jiġu evitati d-deċimali, tqarrbu l-ispejjeż stmati għal kull ħaddiem. Madankollu, it-tqarrib m’għandu l-ebda impatt fuq il-kost totali ta’ kull miżura li jibqa’ bħal fl-applikazzjoni sottomessa mill-Belġju.

                     (34)

                        It-totali ma jaqblux minħabba li ċ-ċifri tqarrbu lejn l-eqreb numru.

                     (35)

                        Fil-15 u fis-27 ta’ Marzu 2019

                     (36)

                        Fil-15 ta’ Marzu 2019

                     (37)

                        ĠU L 347, 20.12.2013, p. 884.

                     (38)

                        ĠU C 373, 20.12.2013, p. 1.

                     (39)

                        ĠU L 347, 20.12.2013, p. 855.

                     (40)

                        ĠU C 373, 20.12.2013, p. 1.

                     (41)

                        Ir-Regolament tal-Kunsill (UE, Euratom) Nru 1311/2013 tat-2 ta’ Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).

                     (42)
                  *
                        Id-data li trid tiddaħħal mill-Parlament qabel il-pubblikazzjoni fil-ĠU.